
1. CONTEXTUL POLITIC AL DESFĂŞURĂRII ALEGERILOR

1.1. Caracteristicile ascensiunii politice a lui Silvio Berlusconi

Coaliţia de centru-dreapta Casa Libertăţilor, care a guvernat Italia timp de cinci ani (2001-2006), a fost formată din trei mari formaţiuni politice: Forza Italia, Alianţa Naţională şi Liga Nordului. Această coaliţie a beneficiat, pentru prima dată după cel de-al Doilea Război Mondial, de o majoritate parlamentară clar definită, ceea ce a constituit un sprijin politic puternic pentru şeful executivului, Silvio Berlusconi. În acest context, opoziţia de stânga a fost obligată să de reformeze şi să găsească rezolvarea problemelor legate de fragmentarea sa şi de liderii aflaţi la conducerea ei
. Rezultatele alegerilor din 2001 au pus în evidenţă evoluţia internă a societăţii italiene, valorile ce o caracterizează în etapa actuală şi aspiraţiile cetăţenilor săi
. Orientarea spre problemele economice de piaţă, spre consum şi media a fost hotărâtoare în decizia electoratului italian. Opţiunea pentru Casa Libertăţilor a evidenţiat rolul preponderent al libertăţii individuale, al tendinţei de liberalizare a economiei. Cultura mediaset a început să domine spaţiul cultural italian, deşi mulţi intelectuali (Umberto Eco, Norberto Bobbio, Dario Fo, Roberto Begnini, Nanni Moretti) şi-au declarat aversiunea pentru noul lider politic, Silvio Berlusconi.

Imediat după alegerile din 2001, analiştii politici au încercat să explice această ascensiune politică spectaculoasă. Unii au considerat că, în ultimele decenii, principala problemă a societăţii italiene a rămas corupţia de proporţii, finanţarea ocultă a partidelor politice care au dus la  îmbogăţirea rapidă a oamenilor politici, inclusiv a celor de stânga sau a democraţilor creştini (Giulio Andreotti, Bettino Craxi etc.). Scandalurile de corupţie au zdruncinat sistemul politic italian şi, în acest context, a avut loc ascensiunea forţelor politice de  extremă dreapta şi revenirea lui Silvio Berlusconi, om de afaceri cu o avere imensă provenită din sectorul imobiliar, supermarket-urilor, publicitate, film şi televiziune. S-a demonstrat astfel faptul că deţinerea puterii economice şi mediatice duce, aproape automat, la obţinerea puterii politice
. Alianţa cu partide ex-fasciste, precum cel condus de Gianfranco Fini sau cu tendinţe rasiste, cum era cel al lui Umberto Bossi, a lansat un discurs populist cuceritor, obţinând puterea. Mulţi au apreciat aceasta ca o degradare a sistemului politic italian, un pericol pentru democraţie
.

Alţi analişti au apreciat că această schimbare politică nu a fost numai o simplă alternanţă la putere, ci a reflectat şi o schimbare a societăţii italiene. O temă de reflecţie importantă a fost rolul media în democraţia actuală europeană, rolul televiziunii comerciale, în contextul în care, Silvio Berlusconi era proprietarul a trei posturi de televiziune italiene şi a unei echipe de fotbal de succes. Teoreticienii au vorbit chiar de procesul “mediatizării, spectacularizării” politicii, ceea ce apropia electoratul mai mult de statutul de consumator, decât de cel de cetăţean. Politica a devenit, astfel, câmpul concurenţei, în care s-au putut aplica tehnici de marketing şi publicitate. Televiziunile din Fininvest, grupul financiar al lui Silvio Berlusconi, au devenit mijlocul de promovare a partidului celui mai bogat om al Italiei. El a ocupat spaţiul mediatic timp de mai mulţi ani (1994-2001) şi a ştiut să recompună alianţa forţelor politice de centru-dreapta, obţinând în final victoria politică. 

Ascensiunea politică a lui Silvio Berlusconi a pus, de asemenea, problema modului în care un om de afaceri, acuzat în justiţie de corupţie şi spălare de bani, a putut accede la guvernare. Mulţi analişti au semnalat, astfel, un moment semnificativ în politica italiană, numit “sfârşitul problemei morale”,apărut după etapa anterioară, adevărată “revoluţie morală”, marcată de operaţiunea “mâini curate”
. În acest context, Silvio Berlusconi reprezenta imaginea “omului nou” care pătrunde şi schimbă vechiul sistem politic italian, ca emblemă a spiritului întreprinzător şi a liberalismului. Acesta avea să se confrunte cu statul “bunăstării generale”, specific “primei Republici italiene”
. 

Celebrul politolog Giovanni Sartori a caracterizat guvernarea lui Silvio Berlusconi ca un regim personalizat menit a apăra propriile interese, unde fiecare lege are un sens unic: salvarea lui Berlusconi de justiţie şi consolidarea imperiului său. El a denunţat, astfel, conflictul de interese inacceptabil pentru o democraţie adevărată. Alţi analişti au remarcat grava criză economică ce a constituit eşecul major al unui om de afaceri “de succes” care nu a reuşit să modernizeze şi să liberalizeze economia
. Politica europeană dusă de guvernul său a fost ambiguă şi distantă, ceea ce a dus la plecarea din guvern a ministrului de externe proeuropean, Renato Ruggiero, în 2002. Pe teren diplomatic, Italia a fost relativ izolată datorită deselor ieşiri excentrice ale lui Silvio Berlusconi.

În perioada preelectorală, a apărut o carte intitulată Citizen Berlusconi, scrisă de Alexander Stille, ziarist şi scriitor italo-american, instalat la New York, profesor la Universitatea Columbia
. Cartea reprezintă o analiză lucidă a folosirii media de către “Il Cavaliere”, Silvio Berlusconi, pentru consolidarea puterii. Eseul reprezintă şi o radiografie dură a procesului degradării morale şi politice a Italiei. Autorul subliniază modul în care au fost utilizate, în comunicarea politică, tehnicile de marketing, importate din SUA.

Forza Italia a devenit, în timp, o formaţiune politică structurată pe întreg teritoriul Italiei, dispunând de cadre profesionalizate şi militanţi capabili, care au prezentat interesele unor grupuri sociale capabile de a moderniza Italia (grupuri de întreprinzători din nord, clasa mijlocie din sectorul privat). 

Scena politică italiană a fost marcată în această perioadă de o bipolarizare intensă, prin consolidarea celor două orientări politice concurente: social-democraţia şi liberalismul cu accente conservatoare.

În Italia, s-a constituit, aşadar, ceea ce analiştii au numit “o dreaptă pluralistă”, deschisă extremei drepte (prin alianţa cu Liga Nordului şi cu partidul nepoatei lui Mussolini)
. În acelaşi timp, stânga a trecut printr-o criză identitară profundă care a obligat la reconstrucţie politică, legată de realitatea socială a ţării
. Iniţial, ea a avut loc prin confruntarea dintre orientarea de centru şi poziţia mult mai la stânga a sindicatelor. Ele au reacţionat la măsurile antisindicale luate de guvernul Berlusconi şi la represiunea violentă a mişcării antiglobalizare de la Genova, din iulie 2001.

În această perioadă, situaţia economică a Italiei nu s-a redresat, creşterea economică “zero” fiind elementul caracteristic cel mai important al evoluţiei sale. Adoptarea monedei euro a avut efecte diferite în zona de nord şi în cea de sud a Italiei. Confruntarea cu aplicarea criteriilor de la Maastricht, referitoare la Uniunea Economică Monetară, au constituit şi constituie o provocare majoră pentru societatea italiană
. 

Silvio Berlusconi a personificat, astfel, schimbările vieţii economico-finaciare italiene, valorile marilor şi micilor întreprinzători concentrate în “modelul lombard” al economiei
. 

În perioada postbelică, evoluţia politică a Italiei s-a caracterizat printr-un grad ridicat de instabilitate, iar menţinerea guvernului condus de Silvio Berlusconi a reprezentat una din perioadele cele mai stabile din punct de vedere politic. 

1. 2. Bilanţul guvernării 2001-2005

Bilanţul guvernamental a pus în evidenţă cele “36 de reforme menite a iniţia configurarea unui viitor mai bun”
. În bilanţ au fost menţionate legea Biagi pentru folosirea forţei de muncă, reforma fiscală, reforma şcolii, a pensiilor minime, a cercetării, a creării Fondului pentru Sud, noua lege a imigraţiei, abolirea serviciului militar obligatoriu, legea pentru lupta împotriva terorismului, reforma drepturilor sociale, reforma pieţei energiei, reforme pentru modernizarea agriculturii, noua lege electorală, legea protecţiei civile, a justiţiei, reforma conflictului de interese, reforma radioteleviziunii, Codul pentru bunurile culturale, pentru navigarea aeriană, reforma administraţiei publice, Codul pentru protecţia datelor personale etc.

Ca realizări concrete importante, programul a menţionat: acordarea unui bonus de 1000 de euro pentru un nou-născut, măsurile dure împotriva crimei organizate, blocarea preţurilor la sfârşitul anului 2007, reglementarea situaţiei a peste 630.000 de imigranţi, neaplicarea taxelor fiscale pentru sponsorizări, bonus acordat studenţilor pentru achiziţionarea computerelor, crearea portalului Web pentru informaţii legate de guvernare
, acordarea de fonduri pentru dezvoltarea Sudului etc.

Guvernul lui Silvio Berlusconi a prezentat obiectivele politice pentru guvernarea viitoare, respectiv: continuarea reformelor pentru modernizarea ţării, consolidarea rolului Italiei în cadrul Uniunii Europene, modernizarea administraţiei şi crearea a noi locuri de muncă.

Conform programului, acest amplu proiect politic s-ar finanţa din vânzarea unei părţi din patrimoniul public şi printr-o reducere cu 30% a evaziunii fiscale.

Datele oficiale publicate de Banca Centrală a Italiei au arătat că, trei ani consecutiv, PIB-ul şi exporturile au înregistrat un recul important. Creşterea PIB-ului, de 1,3%, este inferioară celei din alte ţări europene. Un element îngrijorător a fost şi creşterea datoriei publice în anul 2005 (106,4% din PIB). Noul guvernator al Băncii Centrale, Mario Draghi, a subliniat, în mod special,  creşterea şomajului, mai ales în rândul tinerilor.

Conform unor studii, modelul italian de capitalism configurat în această perioadă a fost un model dual, structurat în jurul unui număr redus de familii foarte bogate, alături de care a activat un grup dinamic de întreprinderi mici şi mijlocii. La ele s-a adăugat o puternică economie subterană care era foarte prezentă în agricultură
. Fenomenul cel mai important a fost însă obţinerea puterii politice de către unul dintre cei mai bogaţi patroni din Europa, Silvio Berlusconi, susţinut de Confindustria, asociaţia marilor patroni italieni.

În acest context, analiştii au apreciat că eficacitatea antreprenorială, succesul economic s-au transformat în succes politic, electoratul italian fiind încântat de noile valori ale societăţii contemporane.

Disensiunile din guvern, produse de bugetul 2006, au dus la demisia ministrului economiei, Antonio Fazio. Demisia sa a însemnat un semnal referitor la starea economiei Italiei, considerată „bolnavul Europei”, datorită deficitului balanţei externe (10,40 md euro, în 2005), întârzierile în domeniul inovaţiei şi cercetării, rata şomajului de 7%, dificultăţile legate de finanţarea sistemului de protecţie socială. 

Înaintea alegerilor, Silvio Berlusconi a trimis alegătorilor un material tip revistă de lux, de 160 de pagini, intitulat “Adevărata istorie italiană” în care a făcut un bilanţ al guvernării sale, începând din 2001.

Deşi a înregistrat numeroase momente de criză, prin plecarea unor miniştri importanţi (de externe, interne, al economiei, al reformei), guvernul s-a menţinut până la 20 aprilie 2005. Înfrângerea suferită de partidele guvernamentale la alegerile regionale din 4 aprilie 2005 a dus la pierderea a şase regiuni italiene (doar Veneţia şi Lombardia au rămas sub dominaţia forţelor politice de centru-dreapta).

2. ALEGERILE LEGISLATIVE DIN 9-10 APRILIE 2006

2.1. O campanie electorală tensionată

În această campanie electorală s-au confruntat două blocuri electorale principale: Coaliţia Casa Libertăţii, coaliţie liberală condusă de Silvio Berlusconi şi Coaliţia Unione, coaliţia partidelor de centru-stânga, condusă de fostul preşedinte al Comisiei Europene (1999-2004), Romano Prodi.

Formaţiunea politică condusă de Silvio Berlusconi a semnat numeroase acorduri politice cu formaţiuni de extremă dreapta (Mişcarea Socială Flamuri Tricolore, Alternativa Socială, condusă de Alessandra Mussolini) şi a avut susţinerea lui Victor-Emmanuel de Savoia, prinţul de Neapole care s-a putut întoarce recent în Italia.

Înaintea alegerilor, coaliţia de dreapta a încercat să recupereze distanţa,semnalată de sondajele de opinie, faţă de formaţiunile politice de stânga, Silvio Berlusconi desfăşurând o intensă campanie mediatică în care a invocat nevoia continuităţii, a experienţei sale, opţiunea pentru schimbare fiind considerată un “masochism” politic. 

În actuala campanie electorală, Silvio Berlusconi a folosit principalul său atu, media, chiar înainte de deschiderea oficială a campaniei electorale. El a afirmat deschis că alegerile se câştigă mai întâi la televiziune, iar în această campanie el a pus în prim-plan propria sa persoană, comparându-se cu Napoleon, Churchill sau Isus. Sivio Berlusconi nu a ezitat să spună, la o reuniune electorală la Ancone, că este Isus Christos al politicii, suportând “totul, sacrificându-se pentru toţi.”

Campania electorală a fost însă dificilă, întrucât Silvio Berlusconi a fost atacat de patronatul italian pentru cifrele denaturate prezentate în bilanţul său şi a fost rechemat în justiţie pentru corupţie, de către Parchetul din Milano. Mulţi oameni de afaceri au contestat atitudinea lui Silvio Berlusconi de a se considera “proprietarul Italiei” şi de a considera electoratul “analfabet”. 

În timpul campaniei electorale, Confederaţia Generală a Muncii (CGIL) a declarat susţinerea forţelor opoziţiei de stânga, semnând un Pact de 1000 de zile pentru renaşterea Italiei cu un posibil guvern condus de Romano Prodi. Liderul forţelor politice de stânga a anunţat, pe 27 martie 2006, că va boicota cele trei canale TV din grupul Mediaset, condus de Silvio Berlusconi, considerat un instrument în campania electorală (conform unor date publicate recent, între 1 ianuarie-15 martie 2006 el a consacrat 10 ore şi 20 de minute lui Silvio Berlusconi, faţă de 1 oră şi 35 de minute acordate lui Romano Prodi).

În luna martie 2006, a avut loc prima confruntare televizată între Silvio Berlusconi şi Romano Prodi. Şeful Consiliului de Miniştri a cerut un nou mandat, invocând riscul blocării marilor proiecte. El a fost contrazis de Romano Prodi care a subliniat caracterul demagogic al acestei viziuni, mai ales că aceste proiecte nici nu au fost încă finanţate. Conform sondajelor de opinie, prima dezbatere televizată a fost câştigată de Romano Prodi.

Numeroşi intelectuali au lansat atacuri deschise la adresa regimului Silvio Berlusconi prin lansarea unor filme şi cărţi deosebit de critice, aliindu-se, astfel, forţelor politice de stânga. Scriitorul italian Umberto Eco a declarat chiar că, dacă va fi reales Silvio Berlusconi, va părăsi Italia.

La 1 martie 2006 a început vizita oficială a lui Silvio Berlusconi în SUA, iar discursul acestuia în Congres a fost difuzat integral de  numeroase posturi de televiziune italiene. Consilierul de comunicare al preşedintelui G.W.Bush, Karl Rove, a devenit consilier de campanie al lui Silvio Berlusconi.

Campania electorală desfăşurată de Silvio Berlusconi a fost destul de agresivă în ultima parte, discursul politic fiind foarte radical. Un rol deosebit l-au avut cele două confruntări politice televizate care nu au adus schimbări favorabile liderului de centru-dreapta. Conform opiniei lui Silvio Berlusconi, victoria stângii ar fi un pericol la adresa democraţiei, amintind de istoria comunistă şi ar produce o “fugă masivă a capitalurilor.” Preşedintele Italiei a intervenit, făcând apel la moderarea tonului, iar Silvio Berlusconi a fost uneori criticat chiar de aliaţii săi cu care nu a organizat nici un miting electoral comun. Silvio Berlusconi a denunţat utilizarea, în scopuri politice, a justiţiei pentru a discredita şi destabiliza guvernul, referindu-se la magistraţii parchetului din Milano care anchetează dosarul de corupţie în care el este implicat. Cu trei zile înainte de alegeri, Silvio Berlusconi afirma că presa, magistraţii, patronatul şi băncile s-au aliat împotriva lui. Totuşi el a promovat o atitudine agresivă pentru a-şi denigra şi destabiliza adversarul, într-o campanie electorală considerată cea mai dură după război
.

La încheierea campaniei electorale, într-un discurs ţinut la Roma, Romano Prodi a făcut un apel la reconstrucţia Italiei posibilă “prin unitatea italienilor într-o ţară divizată care are nevoie să fie unită.” Romano Prodi a sosit la ultima întâlnire electorală pe o motocicletă condusă de purtătorul său de cuvânt, înconjurat de liderii celor trei partide ale coaliţiei: Pierro Fassino, secretar general al Partidului Democraţii de Stânga, Francesco Rutelli, liderul Margaretei şi Luciana Sbarbati, lider al Partidului Republicanii Europeni
. În atmosfera deosebit de animată, fostul preşedinte al Comisiei Europene a reluat temele sale favorite referitoare la necesitatea dialogului, armoniei sociale şi afirmării “orgoliului de a fi italian”. El a repetat că guvernul său va fi guvernul tuturor italienilor, al celor care l-au votat, dar şi al celor care nu l-au votat.

2.2. Programul coaliţiei de centru-stânga: un nou început

Formaţiunile politice din fosta coaliţie Măslinul, expresia partidelor de centru-stânga din Italia, au adoptat pentru alegerile de anul acesta o nouă denumire: Uniunea (L’Unione). Măslinul a supravieţuit în ultimii 10 ani în pofida schimbărilor survenite la nivelul liderilor sau al partidelor componente. În anul 2005, Romano Prodi a fost ales de opoziţia de centru-stânga şi stânga drept candidat la postul de prim-ministru la alegerile legislative, în încercarea de a opri dominaţia politică a lui Silvio Berlusconi. Romano Prodi a câştigat, la alegerile preliminare, organizate în octombrie 2005, aproximativ 75% din voturi. Acestea au fost primele alegeri preliminare din istoria Italiei, prin care, după modelul american, o grupare politică îşi alege prin vot candidatul la funcţia de premier.

Noua coaliţie Unione a fost compusă din Confederaţia Măslinul (din care fac parte trei partide: democraţii de Stânga, condus de Piero Fassino, Margareta, condus de Francesco Rutelli şi Mişcarea Europeană Republicană, condus de Luciana Sbarbati), Refondazione Communista (lider: Fausto Bertinotti), Rosa nel Pugno (alianţă compusă din Socialiştii Democraţi Italieni conduşi de Enrico Boselli şi Radicalii Italieni conduşi de Daniele Capezzone), Partidul Comuniştilor Italieni (conduşi de Oliviero Diliberto), Federaţia Verzilor (lider Alfonso Pecoraro Scanio), Italia Valorilor (condus de Antonio Di Pietro), Popularii UDEUR (condus de Clemente Mastella), Socialiştii (lider Bobo Craxi, fiul lui Betino Craxi) şi Partidul Pensionarilor (lider Carlo Fatuzzo).

Campania electorală a forţelor de centru-stânga a continuat iniţiativele din timpul alegerilor locale de anul trecut, când, Romano Prodi, liderul coaliţiei Unione, a desfăşurat un turneu electoral pe întreg teritoriul Italiei. Victoria forţelor de stânga în aceste alegeri a dus la unirea celor două formaţiuni politice de stânga, La Margherita şi Democraţii de Stânga. La alegerile locale ele au prezentat candidaţi pe liste diferite. În unele zone, cele două formaţiuni politice au fost chiar rivale.

Programul politic al coaliţiei de centru-stânga Unione, reprezentată în alegeri legislative de Romano Prodi, a cuprins patru capitole importante intitulate “O lume mai bună; Creştere şi locuri de muncă; În centru: familia; Un stat aproape de cetăţeni”
.

În deschiderea programului electoral, se menţiona rolul Europei în lume prin promovarea democraţiei, justiţiei şi solidarităţii. Se aprecia că, Italia poate deveni protagonistă pe scena internaţională doar dacă Europa va fi mai integrată şi eficientă. De aceea, se preciza în program, o prioritate deosebită pentru guvernul Italiei va fi consolidarea procesului integrării europene. Obiectivul fundamental al politicii externe italiene va fi menţinerea păcii, prin respectarea drepturilor fundamentale ale omului şi pe o politică internaţională multilaterală. În acest scop, a dori pace înseamnă a nu alege calea războiului, ci pe cea a colaborării, mai ales în Mediterana şi Balcani. Strategia de securitate adoptată de forţele politice de centru-stânga se va baza pe eliminarea cauzelor conflictelor şi terorismului, pe dezvoltarea unei culturi a dialogului şi prieteniei.

În ceea ce priveşte mediul înconjurător, preocuparea esenţială va fi îmbinarea dezvoltării cu protecţia mediului, în special prin aplicarea Protocolului de la Kyoto. 

În domeniul culturii, se sublinia că o lume mai bună se va baza pe cultură şi coeziune socială, depăşind reducerea culturii la divertisment. În program se afirmă că finanţarea culturii va însemna finanţarea viitorului.

În domeniul economic, obiectivul central va fi asigurarea creşterii economice, pentru relansarea consumului şi a investiţiilor, pentru asigurarea nivelului pensiilor. Aceasta va fi condiţia menţinerii unor locuri de muncă stabile, prin eliminarea contractelor care favorizează salarii mici (legea Biagi). Creşterea economică se va realiza prin susţinerea unor campanii mai mari, mai puternice, cu dimensiuni internaţionale capabile de a promova progresul tehnic. În acest sens, statul va lansa mari proiecte de cercetare în domeniul energiei, la nivel universitar, astfel încât să fie  valorificate tinerele talente.

Crearea unei infrastructuri moderne va permite dezvoltarea unui turism capabil să ofere servicii de calitate, astfel încât Italia să devină lider mondial în turism. În zonele mai puţin dezvoltate vor fi valorificate resursele umane, culturale şi ambientale de creştere (în special turistice).

Familia s-a aflat în centrul politicii de centru-stânga, fiind prevăzută acordarea unui ajutor familial de 2000 de euro, la naşterea unui copil. Statul va fi permanent în serviciul cetăţenilor, asigurându-le securitatea, simplificând procedurile administrative şi îmbunătăţind serviciile. Prin politica referitoare la imigraţie se va controla periodic acest proces, luând măsuri drastice contra imigraţiei ilegale.

În domeniul justiţiei, se va acorda atenţie deosebită garantării autonomiei actului de justiţie.

În domeniul politicii internaţionale, programul politic al forţelor de stânga prevedea eliminarea alinierii necondiţionate a Italiei faţă de SUA şi retragerea trupelor militare italiene din Irak.

În programul politic era menţionată, de asemenea, necesitatea unor reforme structurale profunde şi a unei politici care să fie mult mai independente de lumea afacerilor.

Totuşi, în anul 2005, înainte de alegerile locale, secretarul Democraţilor de Stânga, Pierro Fassino, a fost implicat într-un scandal politico-financiar referitor la legătura sa cu Unipol, a treia companie de asigurări din Italia, istoric legată de fostul Partid Comunist, devenit partidul Democraţii de Stânga. Liderul opoziţiei, Romano Prodi, a cerut fixarea unor noi reguli pentru a repune politica pe coordonatele sale, denunţând campania de calomnie desfăşurată de forţele politice de dreapta care au lansat scandalul (prin Il Giornale, cotidian al lui Paolo Berlusconi, fratele preşedintelui Consiliului)
.

  Coaliţia de centru stânga a prezentat programul de guvernare 2006-2011 “Pentru binele Italiei”.
  În primul capitol, el sublinia importanţa instituţiilor republicii, conform schimbărilor constituţionale; relaţia dintre participare, reprezentare şi guvernare; viziunea asupra unui Senat ca reprezentant al regiunilor; federalismul fiscal. Al doilea capitol s-a referit la o administraţie publică de calitate, precizând funcţiile, relaţia dintre administraţie şi creşterea economică.

În finalul campaniei electorale, Romano Prodi a promis, în caz de victorie în alegeri, un cec anual de 2500 de euro pentru copiii în vârstă de până la trei ani. Propunerea liderului opoziţiei a mers mai departe decât “primele la naştere” (1000 de euro pentru familiile care câştigă sub 50.000 de euro pe an) introduse recent de guvernul de centru-dreapta a lui Silvio Berlusconi. Coaliţia Uniunea a mai propus construirea a 3000 de creşe în trei ani, retragerea imediată a trupelor italiene din Irak, sporirea drepturilor cuplurilor necăsătorite, reducerea costurilor muncii, lupta împotriva sărăciei şi sprijinirea celor cu venituri mici. 

2.3 Programul politic al coaliţiei de centru-dreapta

Coaliţia Casa Libertăţilor a gravitat în jurul formaţiunii politice Forza Italia a premierului Silvio Berlusconi, având în componenţă cam aceleaşi partide ca la alegerile din 2001. Acestea au fost: Alianţa Naţională (post-fascist), condus de fostul vicepremier Gianfranco Fini, Uniunea Creştinilor şi Democraţilor de Centru (condus de Lorenzo Cesa), Liga Nordului (condus de Umberto Bossi), Noua Democraţie Creştină (condus de Gianni De Michelis), Alternativa Socială (de extremă dreapta, condus de Alessandra Mussolini), Flacăra tricoloră (lider Luca Romagnoli), Reformatorii liberali (condus de Benedetto Della Vedova) şi Mişcarea NU Euro, condusă de Renzo Rabellino.

Platforma Casei Libertăţilor a fost publicată la 25 februarie 2006, în cele 22 de pagini ale sale explicându-se ca o continuitate a politicii actuale a guvernului de la Roma. Principalele valori promovate în campania electorală de Coaliţia Casa Libertăţilor au fost cele ale libertăţii, identităţii şi securităţii, valori considerate comune tuturor cetăţenilor Italiei. 

Printre principalele promisiuni electorale s-au numărat: sporirea autonomiei regiunilor, terminarea marilor proiecte cum ar fi podul peste Strâmtoarea Mesina, reducerea impozitelor, crearea de noi locuri de muncă, manuale gratuite pentru copii şi suplimentarea efectivelor poliţiei cu 10.000 de oameni. O mare atenţie a fost acordată vârstnicilor, cărora Silvio Berlusconi le-a promis majorarea pensiei minime până la 800 de euro în următorii doi ani şi eliminarea listelor de aşteptare în spitale. În plus, dacă dreapta câştigă alegerile, imediat va fi instituit un fel de permis, Carta d’oro, pentru persoanele de peste 70 de ani care vor avea, astfel, acces gratuit în cinematografe, muzee şi pe stadioane şi vor circula gratis cu trenul. Pensionarii nu vor mai plăti abonamentul TV şi vor primi şi un ajutor pentru animalul de companie. Încă de la începutul campaniei, în programul său electoral, Silvio Berlusconi a anunţat măsurile spectaculoase electoral: scăderea impozitelor, ajutoarele de familie şi investiţii în sudul Italiei. În acest context, nivelul scăzut al creşterii economice a fost explicat prin contextul internaţional nefavorabil şi prin moştenirea guvernării anterioare. În ultima dezbatere televizată între principalii candidaţi la funcţia de premier, înainte de alegeri, transmisă în direct de Rai Uno, la 2 aprilie, Silvio Berlusconi a făcut o promisiune-surpriză: eliminarea impozitului pe locuinţe.

Alianţa Naţională şi-a desfăşurat campania sub sloganul “Guvernarea viitorului Italiei”, considerându-l pe Gianfranco Fini, persoana centrală, “Omul Frontului”.
 În viziunea partidului, o politică matură de dreapta trebuie să fie confirmată la nivel naţional şi internaţional, prin dobândirea credibilităţii şi respectului. În centrul acestei politici s-au aflat familia, viaţa ei cotidiană, tinerii şi clasa de mijloc. 

Politica internă şi externă echilibrată, menită a aduce pacea, a reprezentat una din coordonatele programului Alianţei Naţionale. Principalele puncte ale programului şi campaniei electorale au vizat o “Italie onestă, senină, solidară, mai sigură”.

Liga Nordului, condusă de Umberto Bossi, a pus în centrul programului politic reforma federală pentru ca italienii să devină  stăpâni în ţara lor, conform devizei: “Patroni în casa noastră!” (sloganul campaniei). Reforma federală preconizată de Liga Nordului ar încerca să pună în practică un federalism mai eficient prin: modificarea Constituţiei (etapa a II-a), elaborarea unei legi a reformei în care procesul devoluţiei este considerat necesar, sănătos şi sigur pentru Italia
. În acest context, autonomia regiunilor a devenit elementul cheie al reformei, proces în care regiunea ar dobândi responsabilităţi extinse în domeniul educaţiei, promovării culturii locale.

Coaliţia Creştin-Democrată (CDL) a promovat în campania electorală valorile creştine de centru-dreapta: dialogul, libertatea, identitatea naţională şi sentimentul patriotic.

Sivio Berlusconi a dus o campanie personalizată şi ofensivă, impunând un ritm alert adversarului său. În ultima perioadă a campaniei electorale el a făcut noi promisiuni electorale, surprinzătoare. În ultimul discurs electoral, ţinut la Neapole, el a făcut apel să se facă baraj “contra venirii comuniştilor la putere”. El a afirmat, de asemenea, că “are puţină stimă pentru inteligenţa italienilor care ar putea vota împotriva propriilor lor interese”. 

Silvio Berlusconi a recomandat să aleagă Italia drepturilor, a toleranţei, a respectului bunăstării tuturor şi să respingă “Italia de stânga cea a taxelor, a pesimismului şi minciunii”. El a subliniat că, din această perspectivă, electoratul italian se află în faţa unei decizii fundamentale
.

2.4. Rezultatele alegerilor legislative din 9-10 aprilie 2006 

Peste 47 de milioane de alegători italieni au fost chemaţi la urne duminică, 9 aprilie şi luni, 10 aprilie, ca să aleagă un nou parlament, al 15-lea din istoria republicană. Alegerile  2006 s-au desfăşurat conform Constituţiei din 1948 (amendate ulterior) şi Legii electorale din 2005
.

Conform Constituţiei, Italia este republică parlamentară, în care puterea legislativă este exercitată de un Parlament bicameral, format din Camera Deputaţilor (630 de membri, aleşi prin vot direct, pentru un mandat de 5 ani) şi Senat (315 membri, aleşi pentru un mandat de 5 ani şi 10 senatori aleşi pe viaţă). 

Puterea executivă este exercitată de Consiliul de Miniştri condus de un prim-ministru. Preşedintele numeşte primul ministru şi, la recomandarea acestuia, pe ceilalţi miniştri.

Legea electorală din 1993, care prevedea sistemul electoral mixt, a fost modificată şi promulgată la 13 octombrie 2005, instituindu-se sistemul majorităţii proporţionale. Una din trăsăturile specifice scenei politice este formarea de coaliţii în vederea alegerilor legislative. Conform legii, candidatul coaliţiei care a obţinut cele mai multe din sufragiile exprimate în cadrul scrutinului legislativ este desemnat de către preşedintele ţării să formeze guvernul (Consiliul de Miniştri). Pentru a câştiga un mandat în urma alegerilor, partidele trebuie să treacă de o serie de praguri: să obţină cel puţin 10% din voturi în cadrul unei coaliţii sau să obţină cel puţin 4% din voturi, dacă nu fac parte dintr-o coaliţie. Italia permite cetăţenilor italieni stabiliţi în străinătate să candideze pentru un fotoliu în Parlament. Astfel, Camera Deputaţilor are 12 locuri rezervate cetăţenilor italieni stabiliţi în afara graniţelor şi Senatul, şase. Circumscripţiile electorale ale italienilor din străinătate sunt împărţite în zone electorale: Europa (inclusiv Rusia şi Turcia), America de Sud, America Centrală şi de Nord, Africa, Asia, Oceania şi Antarctica.  

La vot au fost chemaţi 47,2 de alegători şi 2,8 milioane în străinătate, iar rata participării la vot a fost de 83,6%. Ministerul de interne e publicat, pe 11 aprilie 2006, rezultatele definitive ale alegerilor legislative, după numărarea voturilor din străinătate şi a confirmat victoria Uniunii de centru-stânga care a obţinut 158 de locuri din cele 315 în Senat şi 342 locuri din cele 630 locuri din Camera Deputaţilor. Rezultatele publicate arătau scorul foarte strâns: (Uniunea de centru-stânga 49,8% şi Coaliţia Casa Libertăţilor 49,7%).

Noua lege electorală acordă un bonus învingătorului (55 % din locurile Camerei), oricare ar fi diferenţa de voturi între forţele politice aflate în campanie electorală. 

Rezultatele  finale ale alegerilor legislative din 9-10 aprilie 2006, anunţate de Ministerul de Interne, au fost contestate de Silvio Berlusconi. Curtea de Casaţie a verificat buletinele electorale contestate la Camera Deputaţilor, iar Curţile de Apel  de la nivelul regiunilor au verificat buletinele electorale contestate la Senat. 

2.5. Semnificaţia politică a alegerilor

Miza alegerilor legislative din aprilie 2006 a fost esenţială: decizia referitoare la continuarea sau întreruperea guvernării Silvio Berlusconi şi relansarea economică a Italiei
. O altă miză importantă a fost aceea de a reuşi depăşirea diviziunii profunde, în favoarea regăsirii unităţii Italiei. 

Electoratul italian, mai ales electoratul de stânga, a sancţionat derapajele guvernării lui Silvio Berlusconi. Principala confruntare a fost aceea dintre forţele politice de centru-stânga şi cele de centru-dreapta, dar şi confruntarea din interiorul dreptei unde s-a decis principala forţă politică reprezentată de Forza Italia, condusă de Silvio Berlusconi. Ea va imprima stilul luptei în opoziţie, asemănător atmosferei de “război civil” imprimate în ultimii ani. În contrast, coaliţia de centru-stânga se va prezenta ca forţa politică liniştită capabilă a relansa economia italiană. Una din provocări va fi aceea de a atenua diferenţele importante în cadrul coaliţiei, mai ales în situaţia în care extrema stângă, reprezentată de Refondazione Communista, a crescut considerabil ca pondere electorală (aproape 30% din voturi). Acest rezultat a pus, încă o dată, problema necesităţii reconstrucţiei partidelor social-democrate în Italia şi Europa.

Victoria foarte strânsă obţinută de coaliţia de centru-stânga va crea dificultăţi guvernării întrucât, în Senat, ea dispune de o majoritate doar cu două locuri, în Camera Deputaţilor majoritatea fiind mai amplă. Analiştii au apreciat că stânga a eşuat însă în încercarea de a transforma scrutinul într-un referendum anti- Berlusconi, iar acesta a pierdut fără să fie însă eliminat din joc. Dreapta italiană se menţine totuşi puternică ca semnal al susţinerii valorilor liberale şi neoconservatoare ce nu au cucerit însă mediile populare
. Conform datelor sociologice obţinute, profilul electoratului de dreapta se constituie din mici patroni, comercianţi, categoriile depolitizate. Rezultatul electoral obţinut de Silvio Berlusconi a demonstrat că “berlusconismul” reprezintă un adevărat curent politic, ancorat în peisajul politic italian. Partidul său, Forza Italia, este un partid puternic, cu reprezentare locală şi cu oameni politici puternici la nivel regional
.

Un rol important a avut şi votul celor peste 3,5 milioane de italieni aflaţi în străinătate. Circumscripţia externă a fost împărţită în patru zone: America de Nord şi Centrală (peste 400.000 de italieni – cu 2 deputaţi şi 1 senator), America de Sud (peste 880.000 de alegători – cu 3 locuri în Cameră şi 2 în Senat); Europa (peste 2 milioane în Cameră şi 2 locuri în Senat); Asia, Africa, Oceania (peste 190.000 – 1 loc în Cameră şi 1 loc în Senat). Formaţiunile politice de centru-stânga au prezentat o listă comună, în timp ce formaţiunile politice de dreapta au candidat separat (o listă Forza Italia, o listă Uniunea Democraţilor de Centru şi o listă Liga Nordului). În Europa, cele mai mari comunităţi de italieni se află în Franţa, Germania, Belgia (250.000), mai ales la sediile Uniunii Europene
.

Victoria forţelor de stânga rămâne, totuşi, o victorie a modului în care ele au reuşit să se unească, mult mai bine ca în 2001. În interiorul Coaliţiei, raportul forţelor este relativ stabil, fiind un echilibru între forţele extremiste şi cele mai de centru. Piatra de încercare vor fi deciziile referitoare la şomaj sau pensii. 

Romano Prodi, vechi creştin-democrat, aflat în fruntea unei coaliţii de stânga, a avut susţinerea elitelor (în sens larg) intelectuale şi economice, având ca bastion electoral Toscana şi Emilia Romagna.

Priorităţile guvernului Prodi: măsurile fiscale necesare relansării economice, legea reglementării conflictului de interese, ajutoarele familiale, schimbarea legii imigraţiei (legea Fini-Bossi) şi retragerea trupelor din Irak.

Pe plan european, Romano Prodi a anunţat promovarea unui rol mai activ în cadrul Uniunii Europene, definirea unei politici comune a energiei. Romano Prodi a anunţat deja relansarea cu fermitate şi realism a politicii externe italiene ce poate valorifica potenţialul tradiţional de influenţă politică în lume. 

După desfăşurarea alegerilor legislative în Italia, majoritatea analiştilor politici au apreciat că ele au pus în evidenţă faptul că Italia este o ţară divizată “împărţită în două”, “două Italii divizate şi inamice”
 sau “o ţară  împărţită în două, o Italie în echilibru”
.

Fostul preşedinte al Comisiei Europene a subliniat faptul că guvernul va pune Europa în centrul politicii sale, declarând că rezultatul alegerilor este „un rezultat profund european”. În acelaşi timp, s-a reafirmat stabilirea unor „relaţii constructive cu Statele Unite al Americii”. El a mai precizat că noua guvernare va reprezenta „o pagină nouă” în evoluţia politică a ţării, că va fi o guvernare în interesul tuturor italienilor, lăsând la o parte confruntările din campania electorală, apreciată drept lungă şi dificilă.

Comentatorii politici au remarcat faptul că victoria forţelor politice de centru-stânga va produce reorientarea politicii externe italiene spre Europa, Silvio Berlusconi fiind acela care a întărit relaţia cu SUA, îndepărtându-se de Franţa şi Germania
. Programul electoral al lui Romano Prodi a abordat pe larg rolul deosebit al Europei în plan internaţional, precum şi nevoia afirmării multipolarismului, a multiplilor actori  regionali. Directorul Centrului de Studii Strategice din Roma, Germano Dottori, menţiona că vor fi schimbări în angajările militare ale trupelor italiene în străinătate ce se vor face numai cu mandat ONU sau UE. Prezenţa trupelor în Irak şi poziţia faţă de conflictul din zonă au constituit puncte de divergenţă majoră între cele două blocuri politice. Coaliţia condusă de Romano Prodi a manifestat o atitudine explicită de retragere rapidă a trupelor din Irak, afirmând că s-a opus războiului din zonă. Atitudinea faţă de conflictul din Orientul Mijlociu, dintre Israel şi palestinieni a diferit foarte mult, Silvio Berlusconi pronunţându-se ca un susţinător al politicii israeliene, în timp ce partidele de centru-stânga susţin lupta palestinienilor pentru constituirea unui stat independent. Politologul Gianfranco Pasquino, de la Universitatea din Bologna, observa că  poziţia Italiei faţă de Iran va fi în continuare rezervată, Italia opunându-se impunerii unor sancţiuni, întrucât ea depinde de petrolul iranian.

Romano Prodi s-a născut la 9 august 1939, la Sandiano, provincia Reggio Emilia. A studiat Ştiinţele Juridice la Universitatea catolică din Milano, apoi la celebra London School of Economics. A fost conferenţiar la universităţile din Trient şi Bologna, la cea din urmă ţinând cursuri de economie politică industrială. A desfăşurat o bogată activitate publicistică, inclusiv în paginile cotidianului “Corriere della Sera”, din 1992 realizând şi emisiuni de televiziune. Preşedinte al Editurii Mulino (1974-1978); membru fondator al Institutului de studii economice “Promoteia” din Bologna; consultant al mai multor întreprinderi mici şi mijlocii. La începutul anilor ’90 a înfiinţat, la Moscova, în colaborare cu un institut din Rusia, o şcoală de management. În perioada 1982-1989, respectiv 1993-1994 a fost preşedintele Institutului de Relaţii Internaţionale.

În politică a debutat ca ministru al industriei în cabinetul Andreotti (1976-1979). În februarie 1995, Romano Prodi şi-a anunţat decizia de a candida la următoarele alegeri ca lider al unei alianţe de stânga (Măslinul), formată din Partidul Popular, Partidul Democratic al Stângii şi alte formaţiuni mici. A câştigat alegerile generale din 21 aprilie 1996, fiind desemnat premier la 17 mai 1996, funcţie pe care a deţinut-o până în octombrie 1998. În martie 1999 a fost numit, de către Consiliul European, preşedinte al Comisiei Europene, funcţie pe care a deţinut-o până la 1 noiembrie 2004.

Romano Prodi, supranumit “Il Professore” pentru că a fost profesor la Universitatea din Bologna, este autorul a mai multor lucrări de specialitate, printre care: “Concorrenza dinamica e potere di mercato” (Concurenţa dinamică şi puterea pieţei, 1967), “La disfusione dell’inovazione nell’industria italiana” (Răspândirea inovaţiei în industria italiană, 1972), “Un’idea dell’Europa (O viziune asupra Europei, 1999). Membru de onoare al London School of Economics and Political Science (1989) şi al Real Academia de Ciencias Morales y Politicas, Madrid (din 1997).

Romano Prodi a menţionat că guvernul nu va fi format decât după ce Parlamentul îşi va desemna noul preşedinte, la începutului lunii mai.

Silvio Berlusconi va rămâne în funcţia de prim-ministru până ce noul guvern va fi învestit. Guvernul Berlusconi va putea, în această perioadă, să răspundă unor eventuale situaţii de urgenţă, fără însă a avea posibilitatea de a promulga legi importante.

Cel de-al 15-lea Parlament al Republicii Italiene se va întruni pentru prima dată la 28 aprilie, pentru ca la 29 aprilie să aibă loc alegerile pentru preşedinţii celor două Camere. Grupurile parlamentare îşi vor desemna liderii cel târziu la 5 mai. Pe 13 mai vor avea loc în Italia alegeri prezidenţiale, în conformitate cu articolul 84 al Constituţiei, mandatul actualului preşedinte Carlo Azeglio Ciampi expirând la 18 mai 2006. Odată ales, prin votul secret al celor două Camere ale Parlamentului, preşedintele va începe negocieri pentru formarea noului guvern, aşadar componenţa Consiliului de Miniştri nu va fi cunoscută înainte de 13 mai 2006. Premierul şi guvernul său vor avea nevoie de un vot de încredere în Parlament, fapt pus în practică în termen de 10 zile de la depunerea jurământului.

La 28 mai 2006 vor avea loc alegeri locale şi municipale în cele mai importante oraşe italiene, printre care Roma şi Milano, precum şi în Sicilia. Un al doilea tur de scrutin, în cazul în care candidaţii nu întrunesc cel puţin 50% din voturile exprimate, va fi organizat la 11 iunie. În a doua jumătate a lunii iunie este prevăzut să se desfăşoare un referendum constituţional privind planul de reformă aprobat de coaliţia lui Silvio Berlusconi la 17 noiembrie 2004 şi aspru criticat de opoziţie.

